ดัชนีผลผลิตวิ่งฉิว
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

ผู้ประกอบการเชื่อยอดขายดีขึ้นการบริโภคดันภาษีมูลค่าเพิ่มพุ่ง
โพสต์ทูเดย์ — เศรษฐกิจไทยดี ภาษีแวตพุ่งทะลุ 15.5% ดัชนีภาคการผลิตดีเกินร้อย
สำนักงานเศรษฐกิจการคลัง (สศค.) สรุปภาวะเศรษฐกิจในเดือน ธ.ค. เพื่อตัดสินใจทางนโยบายว่ารายได้สุทธิของรัฐบาลหลังหักจัดสรรให้องค์กรปกครองส่วนท้องถิ่นในเดือน ธ.ค. 2553 มีทั้งสิ้น 1.21 แสนล้านบาท สูงกว่าเป้าหมาย 1.48 หมื่นล้านบาท โดยภาษีฐานด้านการบริโภคหรือภาษีมูลค่าเพิ่มขยายจากช่วงเดียวกันของปีก่อน 9.8% ภาษีเงินได้บุคคลธรรมดาและนิติบุคคลขยายตัว 13.7% 
สำหรับภาษีมูลค่าเพิ่ม ณ ระดับราคาคงที่ในเดือน ธ.ค. 2553 ขยายตัวได้สูงถึง 10.3% เมื่อเทียบกับช่วงเดียวกันของปีก่อน และขยายตัวจากเดือนก่อนที่ขยายตัวแค่ 9.7% โดยได้รับปัจจัยจากกำลังซื้อของประชาชนและภาคการผลิตที่ปรับตัวเพิ่มขึ้นต่อเนื่อง ส่งผลให้ทั้งปี 2553 ภาษีมูลค่าเพิ่ม ณ ระดับราคาคงที่ขยายตัวสูงถึง 15.5%
ขณะที่ภาษีจากการทำธุรกรรมอสังหาริมทรัพย์รวมในเดือนนี้ขยายตัว 81% ชะลอลงจากเดือนก่อนที่ขยายตัว 90.3% แต่โดยรวมทั้งปีขยายตัวได้ 74.5%
สศค. ระบุอีกว่า ข้อมูลตัวเลขเศรษฐกิจสำคัญก็ถือว่าดีขึ้น โดยดัชนีความเชื่อมั่นภาคอุตสาหกรรมเดือน ธ.ค. 2553 อยู่ที่ระดับ 109.7 เพิ่มขึ้นจากเดือนก่อนหน้าที่อยู่ที่ระดับ 99.7 เนื่องจากภาวะเศรษฐกิจที่ขยายตัวดีขึ้น โดยเฉพาะภาคการผลิตเพื่อการจำหน่ายในประเทศที่ขยายตัวดี ทั้งยอดคำสั่งซื้อและยอดขายโดยรวม
ทั้งนี้ ดัชนีความเชื่อมั่นที่มีระดับมากกว่า 100 สะท้อนให้เห็นว่าผู้ประกอบการมีความเชื่อมั่นอยู่ในระดับที่ดี หลังจากดัชนีความเชื่อมั่นอยู่ในระดับต่ำกว่า 100 มาตลอด 2 เดือนที่ผ่านมา 
สำหรับดัชนีความเชื่อมั่นคาดการณ์ล่วงหน้า 3 เดือน ปรับเพิ่มขึ้นอยู่ในระดับ 115.5 จากเดือนก่อนหน้าที่อยู่ในระดับ 113.6 เนื่องจากผู้ประกอบการคาดการณ์ว่ายอดคำสั่งซื้อและยอดขายโดยรวมและผลประกอบการปรับตัวเพิ่มขึ้น
ขณะที่มูลค่าการส่งออกสินค้าในเดือน ธ.ค. 2553 ขยายตัวได้ถึง 18.8% เมื่อเทียบกับช่วงเดียวกันของปีก่อนหน้า แม้ชะลอลงจากเดือนก่อนหน้าที่ขยายตัว 28.5% แต่หากหักผลทางฤดูกาลออกแล้วยังขยายตัว 3.6% จากเดือนก่อนหน้า โดยการส่งออกสินค้าเกษตรและสินค้าอุตสาหกรรมขยายตัวดีถึง 28.9% และ 20.3% ตามลำดับ
ด้านสินค้าอุตสาหกรรมเกษตรยังขยายตัวได้เล็กน้อยที่ 6.8% ทำให้ทั้งปีมูลค่าการส่งออกสินค้าขยายตัว 28.1% ขณะที่การนำเข้าสินค้ารวมขยายตัว 11.5% เมื่อรวมยอดการนำเข้าทั้งปีพบว่าขยายตัว 36.5% 
ผลจากมูลค่าส่งออกสินค้าที่สูงกว่ามูลค่านำเข้าทำให้ดุลการค้าในเดือน ธ.ค. 2553 เกินดุล 1,300 ล้านเหรียญสหรัฐ ส่งผลให้ดุลการค้าในปี 2553 เกินดุล 1.29 หมื่นล้านเหรียญสหรัฐ
ดัชนีผลผลิตสินค้าเกษตรในเดือน ธ.ค. 2553 คาดว่าจะกลับมาขยายตัว 3% เมื่อเทียบกับช่วงเดียวกันของปีก่อน จากเดือนก่อนที่หดตัวติดลบ 2% ตามการเพิ่มขึ้นของผลผลิตสำคัญ โดยเฉพาะข้าวนาปีและยางพารา เนื่องจากปัญหาอุทกภัยคลี่คลายลง ประกอบกับราคาสินค้าเกษตรที่ยังคงทรงตัวในระดับสูง จูงใจให้เกษตรกรทำการเก็บเกี่ยวเพิ่มขึ้น